કેન્દ્ર સરકાર જેમ આયોજન પંચ ને નાબૂદ કરીને નીતિ આયોગની રચના કરી હતી. એ જ પેટર્ન પર હવે દેશની તમામ યુનિવર્સિટીનું નિયમન કરનારી સંસ્થા યુનિવર્સિટી ગ્રાન્ટ કમિશન(યુજીસી)ને ખત્મ કરી અને એને બદલે હાયર એજ્યુકેશન કમિશન જેવી સંસ્થા રચવા કવાયત તેજ કરી છે. આ સાથે, ઓલ ઈન્ડિયા કાઉન્સિલ ફોર ટેકનિકલ એજ્યુકેશન (એઆઈસીટીઈ)ને પણ હાયર એજ્યુકેશન કમિશન અંતર્ગત લવાશે.માનવ સંસાધન વિકાસ મંત્રાલય દ્વારા આ માટે એક ડ્રાફ્ટ તૈયાર કરાયો છે. ડ્રાફ્ટ અનુસાર ભારતનું નવું હાયર એજ્યુકેશન કમિશન(ઉચ્ચ શિક્ષણ આયોગ) સંપૂર્ણ રીતે શૈક્ષણિક મામલાઓ પર ધ્યાન કેન્દ્રિત કરશે. જ્યારે યુનિવર્સિટીઓને અપાતી આર્થિક સહાયની બાબત હવે નાણાં મંત્રાલય હસ્તક રહેશે. કેન્દ્ર સરકાર આ સંદર્ભેના બિલને ચોમાસુ સત્ર દરમિયાન સંસદમાં રજૂ કરશે.યુજીસીના અસ્તિત્વને ખત્મ કરવા માટે કેન્દ્ર સરકારે જે ડ્રાફ્ટ બનાવ્યો છે, એ હાયર એજ્યુકેશન કમિશન ઓફ ઈન્ડિયા એક્ટ-૨૦૧૮ના નામથી ઓળખાશે. માનવ સંસાધન વિકાસ મંત્રાલયના કેબિનેટ મંત્રી પ્રકાશ જાવડેકરે દેશના તમામ શિક્ષણશાસ્ત્રીઓ, હિતેચ્છુઓ અને લોકોને વિનંતી કરી છે કે, ઉપરોક્ત ડ્રાફ્ટ અંગે મંત્રાલયની વેબસાઈટ પર ટિપ્પણી અને સૂચન કરી શકો છો. સૂચન મોકલવાની છેલ્લી તારીખ ૭ જુલાઈ, ૨૦૧૮ નિર્ધારીત કરાઈ છે.